《芸台先生邀游石门洞》
清代·陆耀遹

侍郎济胜称绝伦，翩然携客来石门。白云亭亭若相待，欲出不出岩光屯。

板桥数折达山麓，石径往复重崖分。平林新雨气萧爽，瑶草琪花自森长。

仙人元鹤不可亲，空里珊珊玉声响。崇岩倒影惊奔湍，仰见匹练飞林端。

瓯江东来剪高浪，洒作晴雪倾层峦。我支疏筇倚风影，水气落润春袍寒。

云根峨峨净无土，十仞危崖竞摩抚。谢公屐齿惜未来，石上题名更谁数。

赖有新诗纪胜游，山灵呵护珍千古。间禽催客啼夕阳，岩花欲落春水香。

回看暮霭足余恋，水声激激山苍苍。

作者简介：（1774—1836）江苏武进人，字绍闻，号劭文。县学生。工诗，喜金石，搜辑摹拓，所得甚富。尝客陕西巡抚幕。道光间，官阜宁教谕。有《续金石萃编》、《双白燕堂集》。